Správa zo zahraničnej pracovnej cesty

1. Účastník ZPC:
Titul, meno a priezvisko:	Mgr. Janka Halčínová				
Pracovisko:	oddelenie pre OP ĽZ a OPV, odbor pre programy ESF, SŠFEÚ, MŠVVaŠ SR, Stromová 1, 813 30 Bratislava
Pracovné zaradenie:		hlavný štátny radca
Funkcia:			manažér programovania
Znalosť jazykov:		AJ/C1

2. Zahraničná pracovná cesta:
Štát:				 Bulharsko
Mesto:				 Sofia
Vykonaná v dňoch:		 15. 06. – 17. 06. 2016
Prijímajúca organizácia:	 Európska komisia 
Účel cesty:	Účasť na konferencii „7th European Evaluation Conference "The result orientation: Cohesion Policy at work“
Spôsob financovania:	Vreckové, stravné, cestovné a ubytovanie hradilo MŠVVaŠ SR

3. Rámcový program pobytu:

15.06.2016	12:30		Odchod z Bratislavy
	18:20		Príchod do Sofie, ubytovanie

16.06.2016	09:30 – 17:45	Účasť na konferencii 

17.06.2016	09:00 – 13:00	Účasť na konferencii
	17:30		Odchod zo Sofie
	21:00		Príchod do Bratislavy
4. Stručný priebeh rokovaní, resp. študijného pobytu:

V dňoch 16. – 17. 6. 2016 sa v Sofii uskutočnila 7. Evaluačná hodnotiaca konferencia „The result orientation: Cohesion Policy at work“. Konferencia bola venovaná výsledkovej orientácii podpory z Európskych štrukturálnych a investičných fondov (ďalej „EŠIF“) a nastavovaniu politík na základe dobre nastavených systémov monitorovania a hodnotenia, ako aj zmenám v politikách vychádzajúcich z dôkazov (evidence based policy making).

Počas prvého dňa konferencie boli v doobedných hodinách predstavené zo strany predsedu vlády Bulharska p. Boyka Borissova, komisárky pre regionálnu politiku p. Coriny Crețu, podpredsedu vlády SR pre investície a informatizáciu p. Petra Pellegriniho, ako aj podpredsedu vlády Bulharska pre kohéznu politiku p. Tomislava Doncheva základné úspechy podpory zo štrukturálnych fondov v rámci programového obdobia 2007 – 2013, ako aj línie a zameranie ďalšej podpory z EŠIF s ešte väčším dôrazom na dosahovanie výsledkov v programovom období 2014 – 2020. 

Po príhovoroch nasledoval blok venovaný otázkam rozpočtu a jeho využitia a výsledkov pod názvom „EU Budget and Results: the Challenges Ahead“. S prezentáciou zameranou na efektivitu využívania rozpočtových prostriedkov EÚ vystúpila p. Nadia Calviño, generálna riaditeľka z DG Budget EK. Vo svojom vystúpení uviedla, že väčší dôraz na výkonnosť je nevyhnutný v súvislosti s rastúcimi potrebami a zároveň s rozpočtovou disciplínou. Pripomenula, že výkon rozpočtu EÚ musí zvážiť počet cieľov, ako aj komplementaritu a zosúlaďovanie politík a programov.
Poobedný program bol venovaný paralelným workshopom, ktoré boli smerované do štyroch tém: podpora podnikov, výskum a inovácie, budovanie inštitucionálnych kapacít a zručnosti. V rámci workshopu zameraného na zručnosti bola prízvukovaná hodnota odborného vzdelávania a prípravy. Odzneli aj informácie týkajúce sa programu „Nový program v oblasti zručností pre Európu“ (New Skills Agenda for Europe), ktorý EK prijala 10. júna 2016.    Program vyzýva k zlepšovaniu kvality vzdelávania a zvyšovaniu úrovne zručností, ako aj ich relevantnosť pre trh práce. EK plánuje v rámci uvedeného programu predložiť v priebehu nasledujúcich dvoch rokov návrhy 10 opatrení na zlepšenie zručností. 

V druhej polovici poobedného programu boli ďalšie štyri paralelné workshopy zamerané na zamestnanosť a sociálnu inklúziu, mestský a teritoriálny rozvoj, hospodárska a sociálna kohézia a investovanie do veľkých infraštruktúr. V rámci workshopu zameraného na oblasť zamestnanosti a sociálnej inklúzie boli predstavené výsledky ex post hodnotení zameraných na oblasť zamestnanosti. 
Jednou z dôležitých tém bolo správne a včasné nastavenia zberu dát pre potreby budúcich analýz a hodnotení. 

Druhý deň bol venovaný záverom z jednotlivých workshopov ako aj nedostatku dát pre efektívne vyhodnocovanie výsledkov a dopadov podpory v rámci programového obdobia 2007 – 2013 vo vzťahu ku všetkým diskutovaným témam 	a v neposlednom rade na potrebu odstránenie tohto nedostatku v rámci programového obdobia 2014 – 2020.

Na základe diskusií počas celej konferencie je možné konštatovať, že v programovom období 2014 – 2020 je nevyhnutné vytvoriť  kvalitné systémy monitorovania a hodnotenia, ktoré budú efektívne a dôsledne sledovať priebeh a implementáciu jednotlivých intervencií, projektov a programov. Vo vzťahu k obsahu intervencií je potrebné využívanie všetkých dostupných nástrojov a smerovať podporu do ambicióznejších projektov a programov vo vzťahu k nastaveniam schém podpory ako aj k experimentálnym intervenciám, ktoré sa síce vyznačujú rizikovejším charakterom ale v prípade úspechu sú charakteristické spravidla aj väčším dopadom a výraznejšími výsledkami.

5. Odporúčané závery:
Naďalej si vymieňať skúsenosti s členskými štátmi ako aj konzultovať špecifické otázky s EK ohľadne hodnotenia a monitorovania.

Z:   SŠFEÚ                                                                                           T: priebežne  
                              
6.   Prehľad prinesenej dokumentácie a miesto jej uloženia
Dokumentácia zo ZPC je k dispozícii u účastníčky ZPC Mgr. Janky Halčínovej. Správa zo ZPC je zverejnená na internetovej stránke MŠVVaŠ SR. Dokumentácia z konferencie je zároveň prístupná na webovom sídle konferencie http://ec.europa.eu/regional_policy/en/policy/evaluations/conferences/evaluating-effects/#2

7.   Osobitne vyhodnotený očakávaný prínos ZPC
Osobitným prínosom je zdieľanie informácií, poznatkov a skúseností z praxe jednotlivých členských štátov EÚ v súvislosti s implementáciou a monitorovaním a hodnotením realizácie operačných projektov, z ktorých môže MŠVVaŠ SR sprostredkovateľský orgán pre OP Ľudské zdroje čerpať pri nastavovaní a prípadnej modifikácii implementačných procesov.

8.    Spôsob zverejnenia výsledkov ZPC, prenos získaných informácií
Správa bude zverejnená na internetovej stránke MŠVVaŠ SR. Výsledky ZPC budú prezentované na najbližšej porade oddelenia pre OPV a OP ĽZ.

9.    Percentuálny pomer

Mgr. Janka Halčínová 	OP ĽZ - 100 %

Súhlasím so zverejnením správy na internete.

Správu vypracoval: 

Mgr. Janka Halčínová
								.......................................

Dátum: 

27. júna 2016

So správou súhlasí: 

Mgr. Veronika Paľková
vedúca oddelenia pre OP ĽZ a OPV					.......................................

Správu schválil: 

Ing. Juraj Gmiterko
poverený vedením sekcie štrukturálnych fondov EÚ		.......................................